Tényleg háromgólos lesz az Eb-gólkirály?
1992-ben négy gólkirály volt, ez most megismétlődhet. Mario Gomez a legjobb helyzetben.
Két meccsel az Eb vége előtt Mario Gomez három másik játékos társaságában vezeti a torna góllövőlistáját. Az orosz Dzagojevvel, a horvát Mandzukiccsal és a portugál Cristiano Ronaldóval szemben azonban már csak a német növelheti találatainak számát. Gomezt a döntős spanyol csapatból foghatják még be, Fernando Torresnek, Cesc Fabregasnak és Xabi Alonsónak egyaránt két-két gólja van, az olaszok közül egynél többet senki nem rúgott.

Ha a jelenlegi állás nem változik, akkor három rúgott góllal négyen osztozhatnak majd a legjobb góllövőnek járó Aranycipőn, erre csak az 1992-es Európa-bajnokságon volt példa.

Akkor a dán Henrik Larsen, a német Karl-Heinz Riedle, a holland Dennis Bergkamp és a svéd Tomas Brolin egyaránt háromszor talált be. Ráadásul a svédországi tornát még nyolc csapattal rendezték, a két csoportelső az elődöntőbe ment tovább, tehát egy mérkőzéssel kevesebbet játszottak a résztvevők.

Az Eb-rekordot egyébként az UEFA jelenlegi elnöke, Michel Platini tartja, 1984-ben öt meccsen rúgott kilenc gólt.
Cikkek Sport eb2012 gólok gólkirály